Tähelepanu! Artikkel on enam kui 5 aastat vana ning kuulub väljaande digitaalsesse arhiivi. Väljaanne ei uuenda ega kaasajasta arhiveeritud sisu, mistõttu võib olla vajalik kaasaegsete allikatega tutvumine.
EPL: Haigekassa nõuab vähihaige Margelt tagasi 107 000 krooni
Marge Valdmann alustab täna haigekassa vastu kohtuteed, sest viimane tahab naiselt tagasi 107 000 krooni tema elu päästnud ravimi eest.
Haigekassa süüdistab Valdmanni alusetus rikastumises ning nõuab talt välja ülikalli vähiravimi Gliveci ostu kompenseerimiseks makstud 107 000 krooni, mis moodustab ligi kolme kuu raviraha, kirjutab Eesti Päevaleht. Tallinna halduskohus oli kohustanud haigekassat Valdmannile selle summa ära maksma 21. augustil, kohe pärast naise kaebust.
Halduskohus põhjendas Valdmannile ravimi kompenseerimist sellega, et vastasel korral poleks naine siis alanud kohtuprotsessi lõpuni elanud.
?Septembri lõpus tegin haigekassale ettepaneku kohtuskäimine lõpetada,? ütles Valdmann eile Eesti Päevalehele. ?Lubasin võtta kaebuse tagasi, kui pooled ei esita vastastikuseid nõudmisi.?
Valdmann nõustus protsessimata maksma nii enda advokaadi tasu kui ka 130 000 krooni kevadel ostetud ravimite eest. ?Ma ei taha kohtus käia, vaid tahan elada normaalset elu,? ütles Valdmann.
Gliveci ühe kuu ravidoos maksab üle 40 000 krooni. Viimased uuringud näitavad, et tänu sellele rohule on naise haigus hakanud taanduma.
Tippadvokaadid haige vastu. Oma õiguste eest seismiseks on haigekassa palganud kaks advokaati ühest Tallinna kalleimast advokaadibüroost Raidla Partners ning kuulutanud kohtuistungid kinniseks.
Valdmann on nördinud eelkõige selle pärast, et Eesti õigussüsteem ei anna sellises situatsioonis nõrgemale vähimatki võimalust oma õigusi kaitsta. Kaotuse korral on võimalik Valdmannilt lisaks 107 000 kroonile välja mõista ka haigekassa advokaatide tasu, mis võib ulatuda 200 000 kroonini.
?Haigekassa on vähihaige vastu palganud minu ja kõigi maksumaksjate raha eest ühe kõige kallima advokaadibüroo,? lausus Valdmann. ?Mina pean suutma advokaadile tasuda vaid oma palgast ja suutma vastu seista ametkonnale, kelle eelarve on viis miljardit.?